กระทรวงวัฒนธรรมจัดทำจดหมายเหตุฉบับวีดิทัศน์และหนังสือประมวลภาพเหตุการณ์ในพระราชพิธีพระบรมศพพระบาทสมเด็จพระปรมินทรมหาภูมิพลอดุลยเดช
กระทรวงวัฒนธรรมจัดทำจดหมายเหตุฉบับวีดิทัศน์ และหนังสือประมวลภาพเหตุการณ์ในพระราชพิธีพระบรมศพพระบาทสมเด็จพระปรมินทรมหาภูมิพลอดุลยเดช บรมนาถบพิตร พร้อมเปิดให้ประชาชนดาวน์โหลดเป็นที่ระลึก


  
 นายวีระ โรจน์พจนรัตน์  รัฐมนตรีว่าการกระทรวงวัฒนธรรม เปิดเผยว่า กระทรวงวัฒนธรรมได้จัดทำจดหมายเหตุที่เกี่ยวข้องกับพระราชพิธีพระบรมศพพระบาทสมเด็จพระปรมินทรมหาภูมิพลอดุลยเดช บรมนาถบพิตร ทั้งภาพนิ่ง ภาพเคลื่อนไหวทั้งในและต่างประเทศ บันทึกเป็นประวัติศาสตร์ของชาติทั้งฉบับราชการและฉบับประชาชน ล่าสุดได้จัดทำจดหมายเหตุฉบับวีดิทัศน์  "ทรงสถิตในดวงใจไทยนิรันดร์" แล้วเสร็จ จำนวน 18 ตอน จากทั้งหมด 22 ตอน  เป็นสารคดีบันทึกเหตุการณ์นับตั้งแต่เสด็จสวรรคตและหนังสือประมวลภาพเหตุการณ์งานพระบรมศพ ประกอบด้วยภาพเหตุการณ์นับตั้งแต่เสด็จสวรรคต แบ่งเป็นกรุงเทพมหานคร ส่วนภูมิภาค และนานาอารยประเทศ  โดยคัดเลือกมาจากภาพจากประชาชนที่ส่งมาจำนวนกว่า 40,000 ภาพ เบื้องต้นจัดทำแล้วเสร็จ จำนวน 8 ชุด จาก 13 ชุด พร้อมจัดทำเป็นหนังสืออิเล็กทรอนิกส์ หรืออีบุ๊คให้ประชาชน และผู้สนใจดาวน์โหลดผ่านเว็บไซต์กระทรวงวัฒนธรรม ทั้งนี้ได้ประสานงานสื่อมวลชนนำสารคดีฉบับวีดีทัศน์ไปเผยแพร่สู่ประชาชนต่อไป

 นอกจากนี้ยังจัดทำฉบับภาษาอังกฤษพร้อมประสานงานกับกระทรวงการต่างประเทศ และองค์การการศึกษาวิทยาศาสตร์ และวัฒนธรรมแห่งสหประชาชาติ หรือยูเนสโกเผยแพร่ในต่างประเทศ พร้อมรวบรวมภาพไปจัดแสดงนิทรรศการที่จัดแสดงในการประชุมขององค์การยูเนสโก ระหว่างวันที่ 26 - 28 กันยายน ที่กรุงปารีส ประเทศฝรั่งเศส ซึ่งจะมีการกล่าวสดุดียกย่องในหลวงรัชกาลที่ 9 ตลอดจนนำเสนอพระราชกรณียกิจ โดยมีทูตถาวร และผู้แทนจากทั่วโลกเข้าร่วมประชุมกว่า 1,500 คน